Joyla
Dugu yɔrɔfɔli
Kulukɔrɔ marabolo la kolomiw dɔ ye Joyla ye. Joyla yɛrɛ dugu bɛ Kaladugu galoda fɛ nin k'a Kɛ Joyla kolomi fɛ minnu kubeda cookolen bɛ a dugu kɔnɔna na yen.
Dugu tɔgɔko
Joyla Sìgira kabini lawale la. Tɔgɔ fla t'a la. A Sìgira Suncὲ Mariko de fɛ min Bɔra Fiyaana. O fiyaanakaw fana Bɔra Buguni dafɛlaw la. Dugu in sìgiyɔrɔ jɛ tun ka can. O la Mɔgɔw tun b'a Fɔ ko "jɛ la". Ɔ tubabuw nàlen sa, olu de ye o jɛ la Kɛ Joyla ye. Joyla ni kɔrɔn cɛ, Wɔlɔmɛ de bɛ yen, a ni tlebin cɛ, Fìyaana de Bɛ yen, dugu min b'a ni kɛɲɛka cɛ, o ye Nɛɛmatùlayi ye nin ka Sɔrɔ ka Ntomi k'a ni worodugu cɛ. Dugu in ni duguba min ka Sùrun ɲɔgɔn na, o ye Faana ye, bam 40.
Dugu dugutigiya
Laadala-dugutigiko de bɛ Joyla. A bɛ Marikow dɔrɔn de ka bolo kan. Yen, dugutigiya bɛ Nà kɔrɔya-kunda de. Ni dugutigi kɔrɔ minniji Dɔgɔyara, kura de bɛ Sìgi kalo fla o 'kɔ. Joyla dugutigi kɔrɔ dɔw tɔgɔ ye: Suncὲ Mariko, Mɔnzɔn Mariko, Yakuba Mariko, Dɔɔweele Mariko. U ka sisan dugutigi ye Seedu Mariko ye. Jamanatigi-dugu kɔrɔ ye Joyla ye.
Dugu bònya
Kìn 4 de b'a kɔnɔ minnu ye Bolibana, Wɔlɔmɛ, Tripano ani Sokura ye. Dugu in b'a sìgiyɔrɔ fɔlɔ de la halisa. A sìgikɛnɛ ye m 3000 kὲrɛnaani ye. Bì-bi in na, Joyla maa bɛ 10.000 Bɔ.
Dugu siyako
Siya caman bɛ dugu in na. Olu ye bamanan, fla, kɔrɔbɔrɔ, miɲanka, maraka. Yen jamuw ye: Mariko, Fɔnba, Samakɛ, Tarawele, Jara, Ture, Kɔnɛ, Jalo, Sangarɛ, Sidibe. Yen, jamuw bɛɛ bɛ Furu ɲɔgɔn ma wa furu B'u ni dugu wɛrɛw 'cɛ. Kan minnu bɛ Fɔ yen, olu ye bamanankan, flakan, mamara, soŋay ani marakakan ye. Bamanankan de bɛ Fɔ kosɛbɛ ni tɔw ye.
Dugu baarako
Sɛnɛ ye Joyla baaraw la fànba dɔ ye. Ka Fàra o kan baganmara, jàgo ani mɔni fana bɛ yen.
Forosɛnɛ siratigɛ la, u bɛ fɛn minnu Sɛnɛ, olu ye: keninke, sàɲɔ, kàba, màlo, tiga, tiganinkurun, ɲimikala, gajaba, ku, bananku, woso, je, bàra, galama, ʃɔ, zɛrɛ, kuruba (jabere), danan, bɛnɛ, dà, fini, filensun, kɔɔri.
Nakɔsɛnɛ: mangoro, buyagi, manje, bananku, jafarana, jabibi, sebe, lenburuba, lenburukumu, mandiriye, namasa, tamati, nkɔyɔ, jaba, salati, ʃù, nanaye, melɔn, karɔti, pɔpɔrɔn, beterafu.
Jàgo: sὲnefenw, fìnifeere, butigifeere, baganjago.
Baganmara : misi, bà, saga, sonsan, fàli, sò, wùlu, jakuma, bama, koorokaara.
U bɛ kamanmafɛn minnu Mara, olu ye: ʃɛ, kami, tonkɔnɔ, jɛnɛntubanin; bawɔlɔ.
Bololabaara minnu bɛ Kɛ Joyla olu ye : geseda, segereda, ciyan, sigilandla, kalakadla, sansaradla, bɔrɛdla, jiriʃi.
Mɔniko siratigɛ la, joylakaw ka mɔnikɛyɔrɔ ye ba ye.
O tɛmɛnen kɔ numuyabaaraw bɛ Kɛ dugu in na. Numucɛw bɛ baara minnu Kɛ, olu ye: dabadla, jeledla, jalodla, murudla, zundla, marifa, tama, biɲɛn, kurun, ŋunan. Numumusow ta ye bɔgɔdaga, faka, dun, fɔɔɲɔn, ɲintin, tinto, bɛɛlɔ, lɛfɛ dlali ye
Dosonya bɛ yen, donso-bolodon fana bɛ yen. Joyla sugu bɛ Jɔ don min, o ye sibiri ye.
Nin bɛɛ la, yen baaraw la fanba ye sɛnɛ de ye.
Dugu fὲɛrɛko
Fɛɛrɛ minnu bɛ Joylakaw bolo kungofɛnw fàgali la olu ye : manabele, ntefere, wɔlɔjuru, wɔlɔgen, bese, waraminɛ-nɛgɛ, nkalaŋɛ, fɛlebɔ, basaminɛ-nɛgɛ, furabulu samani ka wɔlɔ Minɛ a fan kan, dingɛ tigɛli ka wɔlɔfan Bla o kɔnɔ, ʃiladɔn mana dali, buturu, kalanin, marfa.
Sokɔnɔfenw mineni : ncɔlɔ ( ka misiden Dabɔ sin na), jonbori (ka juru ncoma Fili misi ɲe), ka bagan masina Negen ka Don a keyɔrɔ la walima k’a Gen ka Mine.
Лelakegunyakow : ncankoroda, finisɔgɔ, lokaloka, bɔfle.
Dugu yiriwaliko
Kokura nàlenw dugu in kɔnɔ olu ye : kuran, izini, mɔbili, kɛnɛyasow, ɲɔsimansin, jabaranin, kɔɔrisugu, tlebarika-walan, kalalikemansin, moto, pɔnpekɔlɔn, kɔlɔn ŋana, sɛnɛkɛ-mansin, senfɛjuru, kumabaranin.
Baaɲuma-kɛtɔn min ni dugu bɛ baara la ɲɔgɔn fɛ bi, o ye lujuratɔw lafasalitɔn ye. U bɛ bolifɛnw Di lujuratɔw ma.
Dugu kàlanko
Kàlanko siratigɛ lakɔlikalanso 7 de bɛ yen. Yen lakɔlikalanso fɔlɔ Daminɛna 1967 sàn. Kàlanso 7 ninnu ye forobataw ye. Sàn 9kalanw don. Kɛnyɛreɛye ta ye 5 ye. O fɔlɔ Daminɛna 2008 sàn. O kɔfɛ cɛmakalanso 1 bɛ yen forobaya la nin k'a tɔw Kɛ kɛnyɛrɛye ye. Madarsasow fana bɛ yen. Balikukalanso kelen be yen. Nin bɛɛ kɔ, denmarayɔrɔ saba bɛ Joyla minnu Daminɛna 1980 sàn. Kàlan min Donna Joyla fɔlɔ o ye balikukalan ye nka bi lakɔlikalan de fanga ka bon kosebe.
Lakɔlikalan sira fɛ Mɔnzɔn Mariko de Kɛra jɔyɔrɔtigi ye. A ʃi bɛ 44 na. Lakɔlikaramɔgɔ don Bamakɔ.
Dugu batoko
Dugumɔgɔw be diine minnu na, olu ye silameya ni kerecɛnya ye. Jumamisiri 4 ni misiri gansan 8 de bɛ yen. Eglizi ye saba ye.
Dugu ɲenajeko
Kɔɲɔ, laadalakow, tɔnɲɛnajɛw, seliw, sanyelemaw ani sankunben ye joylakaw ka ɲɛnajɛlakow ye. U ka o ɲɛnajɛ ninnu fɔlifɛnw ye nkɔnin, flen, gita, bàra ani dunun, bɔlɔn, dan, sinbi, kisa, daro ye. Nka ɲɛnajɛfɛn kɔrɔ dɔw fana bɛ yen i n'a fɔ bɛlɛta, nparibɔ, fɛrɛn, juruden, nten, wali, ʃenta ani kɔlɔci. Kwazannakaw ka nin ɲɛnajɛ ninnu bɛ Kɛ fereba de la. Nin bee kɔ fe farikoloɲeneje werew be yen i n’a fɔ sennantolatan, sennaboli ani negesoboli.
Dugu kungoko
Joyla kungo kɔnɔ, jisigiyɔrɔw ( ba, dàla, fàla), jiriw ani kungofɛnw de bɛ yen.
Dugu in na, ba1, fàla 1 ani dàla saba de be yen.
Jisigiyɔrɔ ninnun na fɛn minnu bɛ Sɔrɔ yen : salen, ntɛbɛnbaman, ntigin, dodo, talaka, nfanan ; bàma, kaana, koorokaara, ntori, wondo.
Jiriw : jala, bànan, sanan, genun, nkaba, dingɛ, gele, npeku, zaban, nsira, bumu, ʃi, nɛrɛ, sebe, toro, balazan, kɔlɔ, ntabakùnba, koro, woo, ntɔngɛ, ntege, zɛrɛninjɛ, nkalama, danga, sunsun, zɛkɛnɛ, zaajɛ, nten, ɲama, ngùna, minkɔn, ntomi, wɔlɔ.
Kungofɛnw : sinɛnnin, bàla, minɛn, nkolonin, warabilen, suruku, miniɲan, dànkalan, ntomisa, nkorogo, duga, kungokami, wɔlɔ, bunun dingon, tentanin, baninkɔnɔ, tonkanjɔ, ntubanin, sɛgɛ.
Bakùlu ye yen kùlu ye.
Dugu kaburudoko
Kaburudo fla de bɛ dugu in na. Mɔgɔ caaya de Nàna n'o flako ye. Kelen b'a ni worodugu cɛ, tɔ kelen b'a ni kɛɲɛka cɛ.
Dugu waatiko
Joyla, tlema mana Bɔ yen, samiɲɛ de bɛ Nà n'o Bɔra yen kawulɛ bɛ Nà. O kɔ fɛ fonɛnɛ bɛ yen.
Dugu kabakoma-yɔrɔko
Kùnnafoni min Bɛ Joyla kabakoma-yɔrɔko kan o ye ko o yɔrɔ ɲɔgɔn fla Bɛ yen mɔgɔw bɛ T'u ɲɛ Da minnu kan. Olu ye Masiraba ni Nkɛrɛkɛdingɛ ye.
Blàdon : 2017-06-04 Yɛlɛmako laban : 2017-07-08
uzn_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn hat_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dik_Latn bam_Latn bam_Latn bam_Latn bam_Latn bam_Latn bam_Latn bam_Latn